แห่ใช้แบงก์ออนไลน์เพียบวัยรุ่นชอบมั่นใจปลอดภัย
ธปท.เผยคนไทยนิยมทำธุรกรรมการเงินผ่านมือถือและระบบอินเทอร์เน็ตเพิ่มขึ้น
8 มี.ค. 2555

ธปท.เผยคนไทยนิยมทำธุรกรรมการเงินผ่านมือถือและระบบอินเทอร์เน็ตเพิ่มขึ้น 
ฝ่ายระบบการชำระเงิน ธนาคารแห่งประเทศไทย (ธปท.) รายงานยอดการทำธุรกรรมทางการเงินของคนไทยรอบปี 2554 ที่ผ่านมา พบว่ามีการใช้บริการทางการเงิน ทั้งการโอนเงิน การชำระค่าสินค้าและบริการผ่านระบบอินเทอร์เน็ต แบงกิง และโทรศัพท์มือถือมากขึ้น
ส่งผลให้ในปีที่ผ่านมามูลค่าการทำธุรกรรมทางการเงินผ่านโมบาย แบงกิงเพิ่มขึ้นมากถึง 70% เมื่อเทียบกับปีก่อนหน้า
ทั้งนี้ ระบบธนาคารพาณิชย์ในรอบปีที่ผ่านมามีผู้สมัครใช้บัญชีทำธุรกรรมผ่านมือถือหรือโมบายแบงกิงรวม 7.06 แสนบัญชี เพิ่มขึ้น 1.87 แสนบัญชี หรือ 35.99% เมื่อเทียบกับระยะเดียวกันปีก่อน 
ขณะที่ยอดการทำรายการทางการเงินผ่านมือถือทั้งสิ้น 19.94 ล้านครั้ง หรือ 5.46 หมื่นครั้งต่อวัน เพิ่มขึ้น 4.05 ล้านครั้ง หรือ 25.53% เมื่อเทียบกับปีก่อนหน้า โดยการทำธุรกรรมทางการเงินผ่านมือถือมีมูลค่า 1.87 แสนล้านบาท เพิ่มขึ้น 7.7 หมื่นล้านบาท หรือเพิ่มขึ้น 70% เมื่อเทียบกับปีก่อนหน้า
ทั้งนี้ คนที่ทำธุรกรรมผ่านมือถือส่วนใหญ่ยังเป็นบุคคลธรรมดาไม่ใช่นิติบุคคล ซึ่งส่วนใหญ่เป็นวัยรุ่น หรือวัยเริ่มทำงาน ที่นิยมใช้สมาร์ตโฟน หรือแท็บเล็ต ส่วนผู้ประกอบการรายกลางและย่อย (เอสเอ็มอี) และคนในวัยทำงานทั่วไปมักเลือกทำธุรกรรมการเงินผ่านระบบอินเทอร์เน็ตแบงกิงมากกว่า
ธปท.คาดว่าแนวโน้มในปี 2555 นี้ การทำธุรกรรมการเงินผ่านมือถือและระบบอินเทอร์เน็ตจะเพิ่มขึ้นอย่างต่อเนื่อง เพราะคนไทยนิยมใช้สมาร์ตโฟนและแท็บเล็ต รวมถึงระบบออนไลน์เพิ่มขึ้น ที่สำคัญประชาชนมีความไว้ใจระบบอิเล็กทรอนิกส์มากขึ้นกว่าที่ผ่านมา
ธปท.ยังมองว่าการทำธุรกรรมผ่านอินเทอร์เน็ตแบงกิงของระบบธนาคารพาณิชย์ไทยมีความปลอดภัยและมีมาตรฐานสากล แม้ที่ผ่านมาจะมีข่าวการฉ้อโกงผ่านระบบอินเทอร์เน็ต แบงกิงก็ตาม